text: Forårsarbejde på jernaldermaner
  30 april 2016 kl. 14.58
  Gæsterne i jernalderlandsbyen i Vingsted kunne ikke nøjes med at kigge i dag. De blev alle sat i sving med forårsarbejdet i landsbyen.
  VejleMuseernes Jernalderlandsby havde godt gang i forårsklargøringen i dag. Derfor blev alle landsbyens gæster også sat i sving med at hjælpe til. Der var da også jernalderarbejde for en hver smag. Gæsterne kunne nemlig både klippe får, malke køer, pløje markerne og lave mad på bål. Det hele foregik selvfølgelig på ægte jernaldermaner – helt uden teknologi.
  - Det er gået rigtig fint. Folk har deltaget flot i alle de forskellige ting - både børn og voksne. Så det har været en rigtig god dag i jernaldermiljøet, siger Jan Ipsen fra VejleMuseerne til TV SYD.
  Dagen i jernalderlandsbyen sluttede med fællesspisning. På menuen var en gryderet med lammekød og grøntsager samt fladbrød med hjemmekærnet smør og ost. Alt sammen havde gæsterne været med til at lave.
  